עיסא

עיסא (בערבית: عيسى) או אלמסיח עיסא בן מרים (בערבית: المسيح عيسى بن مريم, שמשמעו "המשיח ישוע בן מרים") הוא שמו המוסלמי של ישוע, שנחשב לאחד מנביאי האסלאם. יש גרסאות שונות באשר למקור השם המוסלמי: יש הטוענים כי זהו היפוך אותיות השם "יסוע" (يسوع - הצורה המקובלת של שמו של ישו בערבית בפי נוצרים), ו"יציקתן" לתבנית של שמות נביאים אחרים כגון "מוסא" (موسی - משה רבנו). טענה אחרת היא שהשם נגזר משמו של עשו (عيسو). לעיתים קרובות מופיע השם כ"עיסא בן מרים" (عيسى بن مريم). על-פי הקוראן, הוא היה אחד מהנביאים האהובים על אללה, הוא היה המשיח (ועתיד לחזור בביאה שנייה באחרית הימים לצד המהדי) והוא נשלח להדריך את בני ישראל.

תפיסת האסלאם את ישו שונה מן התפיסה הנוצרית בכך שלפי הקוראן ישו מעולם לא נצלב ולמעשה מעולם לא מת (ולכן גם מעולם לא קם לתחייה) אלא הועלה השמיימה באופן נסי ולכן האסלאם גם שולל את התפיסה לפיה ישו הקריב עצמו כקורבן לכפרה על חטאי האנושות בין אם במוות או בעלייה השמימה (לפי האסלאם אף אדם לא יכול למות עבור חטאו של אדם אחר). האסלאם גם שולל את התפיסה לפיה ישו היה "בן האלוהים" (לפחות ליטרלית) ובוודאי שולל את התפיסה שהיה "אלוהים הבן" או שאפילו הציג עצמו למאמיניו כאלוהי, אם כי האסלאם מקבל את התפיסה הנוצרית לפיה ישו נולד מבתולה.

באסלאם, מורשתו של עיסא נחשבת לחלק ממסר אלוהי מתמשך וממערכת צדק הנחשפת בהדרגה לאנושות בידי אללה. הם רואים את עיסא וכן נביאים תנ"כיים אחרים כאברהם, נח, יוסף, משה ודוד כמוסלמים. עיסא נחשב כנביא הגדול האחרון שהתקיים לפני הנביא מוחמד. הוא קיבל מאלוהים את תורת האוונגליון, הדומה בתכניה לברית החדשה. המוסלמים מאמינים שהברית החדשה הקיימת היום היא עיוות של הברית המקורית ואיננה מייצגת אותה.

אמונות נוספות בנוגע לעיסא
עיסא לא היה אלוהים ולא בנו של אלוהים אלא כאחד האדם. המסר שלו לאנושות זהה לזה של כל נביא אחר, מאדם הראשון ועד מוחמד, אך מסר זה עוות בידי אלה המתיימרים להיות יורשיו הטבעיים. תאולוגים מוסלמים טוענים שהתנ"ך מתייחס גם לדמויות מוקדמות יותר ולא קדושות כאל בניו של אלוהים, למשל לדוד המלך:
"אֲסַפְּרָה אֶל חֹק ה' אָמַר אֵלַי בְּנִי-אַתָּה אֲנִי הַיּוֹם יְלִדְתִּיךָ." (תהלים ב' ז', הנוצרים מתייחסים לפסוק זה כמבשר את לידתו של ישוע).
עיסא נולד בדרך נס, ללא אב ביולוגי, ובכוח רצונו של אלוהים בלבד. אמו מרים היא אחת הנשים המקודשות, הדתיות, הפשוטות ושופעות החסד ביותר מאז ומעולם. היא הייתה בתולה לפני, במשך ואף לאחר לידתו של עיסא.
ביכולתו של עיסא היה לחולל נסים, אך מקורה של יכולת זו היה רצונו של אלוהים בלבד. הנס הראשון שלו, מלבד הולדתו הפלאית, היה הגנה על אמו בפני האשמות על בגידה בבעלה באמצעות דיבור, ימים בודדים בלבד לאחר הולדתו. הקוראן מציין נסים נוספים, ביניהם הקמת מתים לתחייה, השבת הראייה לעיוורים, ריפוי מצורעים ויצירת ציפורים חיות מחרס.
עיסא ויתר על כל חפציו הגשמיים וחי חיים נטולי אלימות לחלוטין. הוא נמנע מאכילת בשר בעלי-חיים ומשתיית אלכוהול.
בחזיונותיהם של מוחמד ומלוויו, עיסא הוא בעל גון עור אדמדם, שיער חלק, מים נוטפים מראשו והוא נתמך בידי שני גברים.
עיסא לא נרצח, ובפרט גם לא נצלב, אלא שאלוהים גרם לכך שאויביו יחשבו שזה היה סופו, עד לרגע בו אלוהים יחליט להחזירו לשם המשך חייו הטבעיים. מלומדים אחרים, המייצגים את עמדת המיעוט בוויכוח זה, טוענים שיהודה איש קריות נצלב בטעות במקומו, וכי כוונת הפסוק הקוראני ב"העלאתו" של עיסא בידי אלוהים היא העלייה במעמדו ובכבודו של עיסא.
עיסא יחזור בעתיד לעולם לשם הבסתו של דג'אל (دجال - משיח שקר), ברגע שהעולם יתמלא באי-צדק. חדית'ים סוניים ושיעיים כאחד גורסים כי עם בוא המהדי, יפגוש עיסא את הדג'אל בשערי לוד.
בחדית'ים סונים מוזכר כי עיסא יהרוג במו ידיו את הדג'אל בשערי לוד, ולאחר מכן ישבור את דמות הצלב הנוצרי, יחסל את כל החזירים, יבטל את מס הג'יזיה ויכונן שלום בין כל אומות העולם.
חדית'ים שיעיים מסוימים גורסים כי עיסא יפגוש את דג'אל ברגע שהדג'אל ישים פעמיו אל עבר החיג'אז. ברגע שעיסא יביט בדג'אל, הדג'אל יימס כעופרת וייעלם במעמקי האדמה.

קישורים חיצוניים

הערות שוליים

נביאי האסלאם
ישו